Mister Fantastic (Γη-616)

Πρώτα Χρόνια
Ο Reed Richards, γιος του ευκατάστατου φυσικού Nathaniel Richards και της συζύγου του Evelyn Richards, ήταν παιδί-θαύμα με ιδιαίτερες ικανότητες στα μαθηματικά, τη φυσική και τη μηχανική. Η μητέρα του, Evelyn, πέθανε όταν το αγόρι ήταν επτά ετών. Ο Nathaniel καθοδηγούσε τις σπουδές του Reed, και όταν ο Reed έκλεισε τα δεκατέσσερα, παρακολουθούσε ήδη μαθήματα πανεπιστημιακού επιπέδου, όπου και αρίστευσε.

Όταν φυσιολογικά θα έπρεπε να ολοκληρώσειτο σχολείο, ο Reed φοιτούσε ήδη σε πολλά πανεπιστήμια, μεταξύ των οποίων το Empire State University της Νέας Υόρκης. Εκεί ο Reed γνώρισε πολλούς ανθρώπους που θα έπαιζαν σημαντικό ρόλο στη μετέπειτα ζωή του ως Mr. Fantastic. Ο Victor Von Doom ήταν ένας ξένος σπουδαστής από τη Latveria. Αυτή η επιστημονική ιδιοφυΐα θα ήταν ο πρώτος συγκάτοικος του Reed, αλλά ο Von Doom αντιπάθησε τον Reed από την πρώτη τους συνάντηση και ζήτησε να αλλάξει συγκάτοικο. Αργότερα, ως Doctor Doom, ο Victor θα γινόταν ο μεγαλύτερος εχθρός του Mr. Fantastic και των Fantastic Four. Νέος συγκάτοικος του Reed ήταν ο Benjamin J. Grimm, πρώην αστέρι του αμερικανικού ποδοσφαίρου στο λύκειο, ο οποίος έγινε γρήγορα ο καλύτερος φίλος του Reed, αν και οι δύο νέοι ήταν πολύ διαφορετικοί σε κάθε τομέα. Στο πανεπιστήμιο, ο Reed άρχισε να κάνει σχέδια για να δημιουργήσει ένα διαστημόπλοιο που θα του επέτρεπε να ταξιδεύει σε άλλα ηλιακά συστήματα. Όταν μίλησε στον νέο του συγκάτοικο για το σχέδιό του, ο Ben του απάντησε αστειευόμενος ότι, αν ο Reed κατασκεύαζε αυτό το διαστημόπλοιο, θα το οδηγούσε εκείνος. Όχι μόνο θα επαληθευόταν αυτό το αστείο, αλλά θα γινόταν ένα καθοριστικό γεγονός για την υπόλοιπη ζωή τους.

Αφού πήρε μετεγγραφή για το πανεπιστήμιο Columbia του Μανχάταν, ο Reed νοίκιασε δωμάτιο από μια γυναίκα, της οποίας η κόρη, Sue Storm, τον ερωτεύτηκε κεραυνοβόλα. Κάποτε θα γινόταν η σύζυγός του, αλλά και συνεργάτιδά του στους Fantastic Four.

Η «Γέννηση» του Mister Fantastic
Χρησιμοποιώντας τα λεφτά που του είχε αφήσει ο πατέρας του, Nathaniel, ο οποίος είχε κανονίσει να μεταφερθούν τα χρήματα στον Reed όσο αυτός βρισκόταν σε μια παράλληλη Γη, ο Reed άρχισε να κατασκευάζει το αστρόπλοιό του. Όταν οι δικοί του πόροι εξαντλήθηκαν, τη χρηματοδότηση του έργου ανέλαβε η κυβέρνηση των ΗΠΑ. Όμως, λίγο πριν ολοκληρωθεί η κατασκευή του σκάφους, η κυβέρνηση τον απείλησε πως θα διακόψει τη χρηματοδότηση. Θέλοντας να αποδείξει ότι το σκάφος του μπορεί να πετάξει, ο Reed αποφάσισε να κάνει μια δοκιμαστική πτήση. Ο Ben προσπάθησε να του αλλάξει γνώμη, λέγοντάς του πως οι ασπίδες του σκάφους δε θα άντεχαν την κοσμική ακτινοβολία. Ο Reed τελικά έπεισε τον Ben να πιλοτάρει το σκάφος κατά τη δοκιμαστική του πτήση. Εκείνη την εποχή ο Reed και η Sue είχαν ήδη αρραβωνιαστεί. Η Sue επέμεινε να έρθει μαζί τους, όπως και ο μικρότερος αδελφός της, Johnny Storm. Το κουαρτέτο μπήκε κρυφά στο σκάφος και ξεκίνησε για το διάστημα. Πριν εισέλθουν στο υπερδιάστημα και ταξιδέψουν σε ένα άλλο ηλιακό σύστημα, μια αναπάντεχη ηλιακή έκρηξη εξαπέλυσε μια τεράστια ποσότητα κοσμικής ακτινοβολίας προς το σκάφος. Οι ασπίδες δεν άντεξαν την έκρηξη και η κοσμική ακτινοβολία πλημμύρισε το χώρο επιβατών, χτύπησε τους τέσσερις αστροναύτες και διέλυσε τα όργανα του σκάφους. Ο Ben αναγκάστηκε να διακόψει την πτήση και να επιστρέψει στη Γη.

Με την επιστροφή τους στη Γη, ανακάλυψαν πως η κοσμική ακτινοβολία είχε αλλάξει τη σύσταση των σωμάτων τους. Ο Reed μπορούσε να τεντώνει και να λυγίζει το σώμα του κατά βούληση. Η Sue μπορούσε να γίνει αόρατη. Ο Johnny μπορούσε να τυλίξει το σώμα του με φλόγες και να πετάξει. Το δέρμα του Ben μεταμορφώθηκε σε ένα πορτοκαλί υλικό, σκληρό σαν πέτρα, ενώ ο ίδιος απέκτησε τεράστια δύναμη.Ο Reed έγινε ο αρχηγός της ομάδας και πήρε το όνομα Mr. Fantastic. Και οι τέσσερις αποφάσισαν να χρησιμοποιήσουν τις δυνάμεις τους για να βοηθήσουν την ανθρωπότητα.

Εξελίξεις
Υπό την ηγεσία του Reed Richards, οι Fantastic Four έγιναν η πιο διάσημη ομάδα υπερηρώων στη Γη. Έχουν αποτρέψει πάρα πολλές φορές την κατάκτηση και την καταστροφή του πλανήτη μας από διάφορους υπερεγκληματίες. Ο Reed και η Sue τελικά παντρεύτηκαν και απέκτησαν δύο παιδιά, τον Franklin και τη Valeria Richards.

Κατά τον Civil War, ο Reed πήρε την πλευρά του Iron Man και της αμερικανικής κυβέρνησης. Η Sue τον άφησε εξαιτίας αυτού, παρ' ότι όταν έληξε η διαμάχη επανασυνδέθηκαν. Εξαιτίας της συμμετοχής του στους Illuminati ο Reed έγινε στόχος κατά τον World War Hulk. Εξιλεώθηκε κατά τη Secret Invasion. Αφού δραπέτευσε από τους Skrull, ανακάλυψε ένα νέο τρόπο για τον εντοπισμό τους.

Δυνάμεις
Επιστημονική ιδιοφυϊα με ειδικότητα στη φυσική και την αεροναυπηγική, ο Mr. Fantastic μπορεί να τεντώνει, να ανασχηματίζει, να συμπιέζει ή να επεκτείνει το σώμα του ή μέρος αυτού σε οποιοδήποτε σχήμα. Μπορεί να τεντώσει το λαιμό του τα άκρα του ή τον κορμό του μέχρι περίπου 500 μέτρα. Το σώμα του Mr. Fantastic είναι τόσο εύπλαστο, που μπορεί να τεντώσει το λαιμό του για να δει πίσω από γωνίες και να κοιτάξει πάνω από κτίρια.